
9360 BARDU

Skadefellingstillatelse på jerv i Bardu kommune

Fylkesmannen i Troms iverksetter på eget initiativ skadefelling av jerv i Bardu og Salangen kommuner. Fellingstillatelsen gis til Bardu kommune. 

Vedtak

Fylkesmannen i Troms gir med dette fellingstillatelse på en (-1-) jerv i deler av Bardu og Salangen kommuner nærmere angitt i vilkår knyttet til fellingstillatelsen. Fellingstillatelsen gjelder i tidsrommet 10.08.05 til 21.08.05.
Grunnlaget for avgjørelsen

Tillatelsen er gitt med hjemmel i § 12 i Lov om viltet (Viltloven) av 29. mai 1981 nr. 38, med senere endringer, og § 8 og 9 i ”Forskrift om forvaltning av rovvilt” av 18.003.05, jf. Rovviltnemndas vedtak av 16.06.05 der fylkesmennene i region 8 er gitt myndighet til å forvalte betinget fellingstillatelse på 4 jerv i innen gitt tidsramme og under gitte vilkår. 

Fellingstillatelse kan gis for å forhindre at jerv gjør skade på av bufe eller tamrein. Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning. Ved avgjørelsen skal det særlig tas hensyn til:

· Områdets betydning som beitemark

· Skadenes omfang og utvikling

· Potensialet for framtidige skader

Begrunnelse

Fellingstillatelsen gis på bakgrunn av dokumenterte tap av sau forårsaket av jerv, potensialet for ytterligere skade og områdets betydning som beitemark. Fellingstillatelsen skal være rettet mot skadevoldende individ. Følgende forhold er    

     vektlagt:

· Skadeomfang, skadeutvikling og områdets betydning som beitemark

Det har det siste døgnet totalt blitt påvist 8 kadaver av sau som er dokumentert eller antatt drept av jerv. I tillegg er det funnet fire kadaver i et nabobeiteområde hvor dødsårsaken er uklar (kadavrene lå på samme sted og noen i vann). Det er også i juli registrert jerveskader på tre kadaver av sau som ble funnet lenger nord i Bardu kommune (Skoelvdalen og Orrefjellet).  Alle kadavrene er undersøkt av Statens Naturoppsyn i Troms. To jerv ble også observert i beiteområdet for få dager siden. Det samme beiteområdet er også nå plaget av bjørn, hvor man hittil har funnet 8 kadaver som er dokumentert eller antatt drept av bjørn i løpet av de sist tre ukene. Det er allerede gitt fellingstillatelse på en bjørn i området. Det beiter ca. 1300 dyr i området. I hele kommunen og i tilgrensende områder beiter det totalt ca. 3400 sau og lam. 

· Jervebestanden i Region 8 

I region 8 har man de siste fire årene registrert mellom 9 og 12 ynglinger årlig. Mest stabil har ynglebestanden vært i Troms med mellom 7 og 8 ynglinger årlig. Under registreringssesongen 2005 er det i Troms registrert 8 ynglinger av jerv (SNO registrerte- foreløpig ikke godkjente av Overvåkningprogrammet). Totalt i region 8 har SNO registrert 18 ynglinger av jerv. 

· Forebyggende tiltak

Nedsanking vil trolig være det mest effektive tiltaket for å forebygge tap. Det er imidlertid for tidlig i beitesesongen til at dette vurderes som et aktuelt tiltak. Det har tidligere år vært bevilget midler til uro prosjekt i kommunen men dette har ikke hatt noen synlig effekt på tapene. Det ble på fredag den 05.08.05 bevilget midler til ekstraordinær gjeting i området på bakgrunn av bjørneskadene. Her var det også et poeng at det skulle skapes uro i beiteområdet i håp om at bjørnen skulle trekke seg ut. Dette ser imidlertid ikke ut til å ha hatt noen effekt. 

Fylkesmannen er av den formening at en fellingstillatelse på jerv i området ikke vil ha en negativ effekt på bestanden av jerv i Region 8 eller i Troms fylke.  

Klageadgang

Fylkesmannens vedtak kan påklages til Direktoratet for naturforvaltning innen tre uker etter mottakelse av dette brev.  Eventuell klage begrunnes og sendes gjennom Fylkesmannen i Troms.

Følgende vilkår er knyttet til fellingstillatelsen:
1) Fellingstillatelsen gjelder i et område i Bardu og Salangen kommuner som avgrenses av Salangselva mellom E6 og Bones i sør, fra Bones trekkes en rett linje nordover til Snøfjellet over til Veslskardtinden og over til Lunde (ved riksveg 847). I nordøst trekkes grensen langs riksveg 847 fra Lunde til Setermoen. Videre trekkes grensen fra Setermoen i en rett linje til Leirvassfjellet og videre til Kistefoss (ved riksvei 851). Fra Kistefoss trekkes en rett linje over Lørken og videre til Drygfjellet og grensen mot Lavangen. Videre følges kommunegrensen mellom Lavangen og Salangen østover og kommunegrensen Salangen Bardu og videre nordover E6 til Salangselva.   

2) Bardu kommune har fått i oppdrag å oppnevne et jaktlag som skal stå for fellingen. Jaktleder er Hans Helge Høyland. Navnene på resten av jaktlaget skal meddeles lensmannen og fylkes​mannen. Jaktlagets størrelse må være slik at det sikres kommunikasjon mellom jegerne. Dette for å unngå at det felles flere dyr enn det fellingstillatelsen gjelder.

Jaktleder er ansvarlig for å gjøre dette brevet kjent for jaktlaget, samt å kontrollere at jegerne har oppfylt kravene om avlagt storviltprøve i 2005, og innbetalt jegeravgift for inneværende jaktår. Kun personer som er innmeldt og registrert hos fylkesmannen kan delta på denne fellings​tillatelsen.
3) Fellingstillatelsen skal rettes mot det individ som gjør skade og jakta skal konsentreres i de områder der de ferskeste kadavrene er funnet (jervedrepte). Dette er svært viktig nå på grunn av at det i naboområdet bedrives skadefelling på bjørn. Hvis man skal forflytte seg til et annet område (ved eventuelle jerveskader i andre områder) skal kommunen (v/Ingeborg Nygaard) kontaktes slik at man kan koordinere bevegelsene til de to jaktlagene.   

4) Når felling av jerv har skjedd, skal dette omgående meldes til fylkesmannen på ett av følgende telefonnummer: 77 64 22 05 - 77 64 22 00 – 48197472, kommunen og lensmann. Tid og sted for fellingen skal oppgis.

5) Ved felling skal det brukes våpen og ammunisjon som er godkjent for felling av elg, hjort og villrein. Anslagsenergi for ammunisjon med kulevekt mellom 9 og 10 gram skal være minst 2700 joule (275 kgm) på 100 meters avstand. For ammunisjon med kulevekt på 10 gram eller mer skal anslagsenergien være minst 2200 joule (225 kgm) målt på 100 meters avstand. Det skal benyttes ekspanderende prosjektil. 

6) Oppnevnte jeger forplikter seg til å utøve jakta på en human og sikkerhetsmessig forsvarlig måte, jfr viltlovens § 19. Den/de som måtte såre jerv under forsøk på felling i henhold til tillatelsen, plikter å gjøre det de kan for å få avlivet jerven. Vedkommende plikter å forvisse seg om påskutt dyr er truffet. 

7) Jf. § 17 i ”Forskrift om forvaltning av rovvilt” skal den som under jakt eller ved skadefelling/lisensfelling skadeskyter gaupe, jerv, bjørn, ulv eller kongeørn uten opphold underrette fylkesmannen og nærmeste politimyndighet. Fylkesmannen avgjør videre gjennomføring og avslutning av ettersøk. De som har deltatt i forsøket på felling eller jakt skal uten godtgjørelse bistå forvaltningsmyndighet eller politimyndighet i det videre ettersøk.

8) All jakt stanses ved fellingstillatelsens utløp, eller hvis fylkesmannen av andre årsaker finner å måtte stoppe jakta.

9) Etter viltlovens § 52, siste ledd, gir DN dispensasjon slik at løs hund kan brukes under forsøk på felling dersom dette anses som aktuelt. Nødvendige tillatelser i henhold til bufelov og reindrifts​lov må innhentes av jaktlaget hos lensmannen.

10) Jerv som blir felt på denne tillatelsen er viltfondets eiendom. Ingen kan derfor på noen måte gjøre seg nytte av felt jerv uten nærmere samtykke fra forvaltningsmyndighet. Felt jerv og fellingssted skal forevises Statens Naturoppsyn ved kontroll. Felt jerv skal behandles på en slik måte at byttets verdi ikke forringes unødig.

11) Hvis nye skader blir registrert i området eller det skjer andre endringer i skadebildet, skal fylkesmannen umiddelbart kontaktes for eventuell ny vurdering av fellingstillatelse og fellingsområde.

12) Felt dyr skal så raskt som mulig og i nedfrosset tilstand, sendes til Norsk Institutt for Naturforskning (NINA), Tungasletta 2, 7485 Trondheim. Nedfrosset vare må imidlertid ikke sendes rett før en helg, da dette kan medføre at dyret kan tine før denne blir avhentet.

Med hilsen

Trond Skotvold ef

fylkesmiljøvernsjef






Cathrine Henaug

